Karjalankarhukoira

**Karjalankarhukoira** on pääasiassa hirven ja karhun metsästykseen käytettävä suomalainen pystykorvarotu. Rodun kantakoirat ovat kotoisin Karjalasta, jossa niitä käytettiin erilaisten riistaeläinten metsästykseen. Vuosina 2021–2025 Suomessa rekisteröitiin 300–800 karjalankarhukoiraa vuosittain ja vuonna 2025 se oli 17. suosituin rotu. Rotu kuuluu FCI:n roturyhmään 5 (Pystykorvat ja alkukantaiset koirat).

## Ulkonäkö

Karjalankarhukoira on tyypillinen pohjoinen pystykorvarotu. Ruumiinrakenteeltaan se on keskikokoinen, jäntevä ja melkein neliömäinen: rungon pituus on vain hieman korkeutta suurempi. Turkki on tuuhea ja kaksikerroksinen, kuten pohjoiselle pystykorvalle sopii: pehmeää pohjavillaa peittää karkeahko ja suora päällyskarva. Karva on pidempää kaulassa, selässä ja reisien takaosassa. Karjalankarhukoiran hallitseva väri on yleensä musta, mutta myös niin sanottu karhunruskea sallitaan karvapeitteessä - useimmiten värityksessä on myös selvärajaiset valkoiset merkit kaulassa, päässä, rinnassa, vatsassa ja raajoissa, muttei aina eli myös kokomustia yksilöitä esiintyy. Valkoinen ei saa olla vallitseva väri. Toisinaan syntyy myös täysin valkoisia karjalankarhukoiria, vaikkakin harvakseltaan, ja ne luetaan rotumääritelmän mukaan virheellisiksi. Ihannesäkäkorkeus on uroksilla 57 ja nartuilla 52 cm; korkeintaan kolmen senttimetrin poikkeama tästä sallitaan.

Koiran pää on edestä katsottuna kolmionmuotoinen, kirsu suuri ja musta. Silmät ovat aina ruskeat ja melko pienet. Pystyt, keskikokoiset korvat ovat kiinnittyneet verrattain ylös. Purenta on leikkaava ja tiivis. Keskipitkä ja ylös kiinnittynyt häntä kaartuu kippuraksi selän päälle. Sen pitäisi koskettaa runkoa kärkiosallaan joko sivulla tai selän päällä. Häntä voi olla myös synnynnäisesti töpö; tätä ei lueta rotumääritelmässä virheeksi. 

## Luonne ja käyttäytyminen

Karjalankarhukoira on hyvin rohkea ja peräänantamaton koira ja tunnetaan sitkeänä, sisukkaana, valppaana, urheana koirana. Rodun yksilöt saattavat joskus käyttäytyä aggressiivisesti toisia koiria kohtaan. Koiran tulee kuitenkin suhtautua ihmisiin ystävällisesti, varautuneisuutta saattaa esiintyä vieraita kohtaan. Karjalankarhukoiralla on vahva vahtimisvietti. Rotu tarvitsee kunnollisen sosiaalistamisen pystyäkseen työskentelemään hyvin yhdessä isäntänsä ja muiden eläinten kanssa.

Perhekoirana karjalankarhukoira on uskollinen ja rakastava ja on valmis suojelemaan perhettään. Tästä syystä sitä ei tulisikaan jättää yksin tarhaan tai pihalle narun päähän. Toisaalta karjalankarhukoira ei lainkaan sovellu pelkäksi sisäkoiraksi – se on alkuperäiseltä käyttötarkoitukseltaan metsästyskoira. Myöskään pelkäksi seurakoiraksi karjalankarhukoiraa ei suositella: jalostuksessa metsästysominaisuuksien vaaliminen on keskeisellä sijalla. 

### Metsästysominaisuudet

Karjalankarhukoira on riistaa haukkuva ja sen pysäyttävä suurriistanmetsästyskoira, joka pystyy työskentelemään laajalla alueella itsenäisesti. Karhukoiran erinomainen vainu, luontaiset liikunnalliset edellytykset ja pyynti-into tekevät siitä hyvän metsästyskoira. Jotkin yksilöt soveltuvat myös pienriistan metsästykseen. Koira pitää riistan paikoillaan haukkumalla ja juoksemalla edestakaisin eläimen ympärillä, kunnes metsästäjä ehättää paikalle. Rodun edustajat ovat hyvin säänkestäviä eikä paksu lumikerros tai vesistöt estä niiden työskentelyä.

Karhukoirien metsästysominaisuuksia testataan karhunhaukkutaipumuskokeissa ja hirvenhaukkukokeissa. Karjalankarhukoiran kanssa voi osallistua myös metsästyskoirien jäljestämiskokeisiin ja linnunhaukkukokeisiin.

## Alkuperä

Oletetaan, että karjalainen pystykorva saapui Uralilta komien vaelluksien mukana noin 900 jKr. Pikkuhiljaa koira levisi Laatokan ympäristöön. Perimätietojen mukaan rodun edustajat soveltuivat monenlaiseen metsästykseen: karhun, ilveksen, hirven, villipeuran, jäniksen, metsälinnun ja vesilinnun pyyntiin.

Rodun nimeksi tuli karjalankarhukoira vuonna 1936, jolloin aloitettiin määrätietoinen jalostus suurriistan metsästykseen sopivan, riistaa haukkuvan koiran saamiseksi. Ensimmäiset koirat rekisteröitiin vuonna 1946. Talvisodan aikana koirakanta tuhoutui miltei tyystin, mutta jatkosodan vuosina koiria saatiin lisää valloitetuilta alueilta. 

## Terveys

Karjalankarhukoiraa pidetään perusterveenä koirarotuna. Rodun keskimääräinen elinikä on kuitenkin vain noin 9 vuotta, kun tarkastellaan vuosina 2010–2025 kuolleita rodun edustajia. Keskimääräistä elinikää laskee merkittävästi koirille sattuneet tapaturmat. Rodun tyypillisimmät kuolinsyyt ovat vanhuus, syöpäsairaudet ja tapaturmat. Terveys on asetettu jalostustoiminnan tavoitteista ensimmäiseksi, joten jalostukseen käytetään vain terveitä, käyttöominaisuuksiltaan hyviä ja keskenään riittävän vierassukuisia koiria. Rodun merkittävimmät terveysongelmat on lonkkaniveldysplasia, epilepsia ja muutamat silmäsairaudet.

Se kuuluu Suomen Kennelliiton PEVISA-ohjelmaan, jolla pyritään ehkäisemään perinnöllisiä sairauksia. Koirilta tutkitaan silmät ja lonkat ennen niiden käyttämistä jalostukseen. Erilaisista silmäsairauksista rodulla esiintyy kaihia ja etenevää verkkokalvon surkastumaa (PRA). 

Luuston sairauksista huolestuttavin on lonkkaniveldysplasia. Vain noin 57 %:lla karjalankarhukoirista on terveet lonkat (Suomen Kennelliiton arvosteluasteikolla A tai B), kun taas kohtalaista tai vaikeaa lonkkaniveldysplasiaa esiintyy 8 %:lla rodun edustajista (Suomen Kennelliiton arvosteluasteikolla D tai E).

Rodun edustajilla esiintyy jonkun verran epilepsiaa. Epilepsia on toistuvia kohtauksia aiheuttava aivojen sähköisen toiminnan häiriö. Kohtauksia on erityyppisiä ja koiralla voi olla tajunnan, motoriikan, sensorisen toiminnan, autonomisen hermoston tai käyttäytymisen muutoksia. Kohtauksen aikana koira voi olla tajuissaan tai tajuton.

Yleisellä tasolla sisäsiittoisuus lisää sairastavuutta ja heikentää rodun elinvoimaa. Karjalankarhukoira on keskimääräistä koirarotua vähemmän sisäsiittoinen. Geenitutkimuksessa vähiten sisäsiittoisen koirarodun sisäsiittoisuusluku oli hieman alle 10 %. Täysin eri sukulinjoista peräisin olevien serkusten jälkeläisen sisäsiittoisuusluku on 6,25 % ja täyssisarusten jälkeläisellä luku on vastaavasti 25 %, mikä on melkein sama, mitä keskimääräisellä koirarodulla on havaittu geenitutkimuksissa. Karjalankarhukoiran jälkeläisen luku on geenitutkimuksissa ollut 19 %.

## Katso myös
*Tahltaninkarhukoira
*Itäsiperianlaika
*Länsisiperianlaika

## Lähteet
*Rotumääritelmä (Suomen Kennelliitto, pdf)
*Suomen pystykorvajärjestö, karjalankarhukoira
*KoiraNet-jalostustietojärjestelmä

### Viitteet

## Aiheesta muualla